# விக்கிப்பீடியா:ஆலமரத்தடி/தொகுப்பு73

## விக்கிப்பீடியாச் சின்னத்தை மாற்றுவதற்கான வேண்டுகோள்

### கி, சி, தி ஆகிய எழுத்துகளுக்கு "கொக்கி" ("விசிறி") வைப்பது எப்படி?

பயனர் மதனாகரன் தொடங்கிய உரையாடல் இன்னும் தொடர்ந்துகொண்டே இருக்கிறது. இதை ஒரு முடிவுக்குக் கொண்டுவருதல் நலம் என்று நினைக்கிறேன். வெவ்வேறு காலங்களில் வெளியான மூன்று நூல்களைக் கவனமாக ஆய்வுசெய்ததில் நான் பெற்ற முடிவு இது: **விசிறியை க,ச,த ஆகிய எழுத்துகளின் மேல் வலது ஓரத்திலிருந்து இட்டாலும் சரி, இடது புறம் நடுவிலிருந்து இழுத்து அரை நிலவு போல இட்டாலும் சரி, இரு முறைகளும் ஏற்புடையவையே. இவற்றுள் ஒன்று மற்றதைவிட சிறந்தது என்று வாதாட இடமில்லை.**  
நான் ஆய்ந்த நூல்கள் இவை:
1) நல்லூர், சுவாமி ஞானப்பிரகாசர், *தமிழ் அமைப்புற்ற வரலாறு: சொற்களின் உண்மைப் பிறப்பை விளக்கும் புதியநூல்* (சுன்னாகம், இலங்கை, 1927).  
2) டாக்டர் மு. வரதராசனார், *திருக்குறள் தெளிவுரை*', முதல் பதிப்பு, 1912; பார்வையிட்டது 176ஆவது பதிப்பு (சென்னை, 2004).  
3) **க்ரியவின் தற்காலத் தமிழ் அகராதி**, விரிவாக்கித் திருத்திய பதிப்பு (க்ரியா, சென்னை, 2008).  
முதல் நூலில் அதிகாரங்களின் தலைப்புகளும் பாட உரையமைப்பும் இடது புற விசிறி முறையில் உள்ளன. ஆனால், துணைத் தலைப்புகளும், தடித்த எழுத்துகளும் (*bold*) வலது புற விசிறி முறையில் உள்ளன.  
இரண்டாம் நூலின் பொருளடக்கத்தில் இடது புற விசிறி முறை உள்ளது. ஆனால் நூலின். உள்ளே திருக்குறள் பக்கங்களிலும் அவற்றிற்கான உரைப் பக்கங்களிலும் வலது புற விசிறி முறை உள்ளது.  
மூன்றாம் நூலின் முகப்பிலும் முதுகுத் தண்டிலும் கொட்டை எழுத்தில் வலது புற விசிறி முறை உள்ளது. நூலின் உள்ளே பெரும்பாலும் இடது புற விசிறி முறை உள்ளது.  
*முடிவு:* மதனாகரன் விக்கிப்பீடியாவின் சின்னத்தின் எழுத்து அமைப்பைத் திருத்தி இடது புற விசிறி போடுவதில் எனக்கு உடன்பாடே. ஆனால், அது பார்ப்பதற்கு அழகாக இருக்கிறது என்ற ஒரே காரணத்திற்காக எனக்கு சரியெனப் படுகிறது. இடது புற விசிறியும் வலது புற விசிறியும் பல்லாண்டுகளாகத் தமிழ் அச்சுக் கலையில் இருந்துவந்துள்ளன என்பதே உண்மை. மதனாகரனுக்கு பாராட்டுகள்!--பவுல்-Paul (பேச்சு) 17:23, 23 ஏப்ரல் 2012 (UTC)  
:எழுதும்போது தி, கி, சி முதலியவற்றுக்கு இடது புறத்திலேயே இன்றும் விசிறி போடுகின்றோம் (பெரும்பாலானவர்கள்). பண்டைய கால அச்சு எழுத்துருக்கள் அனைத்திலும் இடது புறத்திலேயே இவற்றுக்கு விசிறி இடப்பட்டன. தமிழில் மூன்று வகையான விசிறிகள் இருந்து வந்திருக்கின்றன (அவை மூன்றுக்கும் எடுத்துக்காட்டுகள்: கி, பி, டி). ஆயினும் ஆங்கிலக் கணினி விசைப்பலகையில் இடமின்மையாலேயே *டி* தவிர்ந்த அனைத்து விசிறிகளும் வலது புறத்தில் இடம்பெறச் செய்யப்பட்டன. தற்காலத்தில் ஒருங்குறி வசதி உள்ளதால் பழைய முறைக்கே மாற வேண்டுமென்பதே எனது கருத்து. --மதனாகரன் (பேச்சு) 10:35, 24 ஏப்ரல் 2012 (UTC)  
:எழுத்துருக்களில் விசிறி அமைப்பு பற்றி மதனாகரன் காட்டிய அக்கறைக்கும் கருத்துக்களுக்கும் பாராட்டுகள். நான் அறிந்தவரை தீர்க்கமாக இவைபற்றிய விதிகளை காணமுடியவில்லை. ஆயினும் இவைபற்றிய வேறுபட்ட முறைகள் நடைமுறையில் இருப்பதால் இதை காட்டுகின்ற கட்டுரைப் பதிவு ஒன்றை உருவாக்கலாம் அல்லது எழுத்துரு பற்றி உள்ள கட்டுரையில் இதை உள்ளடக்கலாம். பண்டைய எழுத்துருவில் இருந்து இது எவ்வாறு மாறுபடுகின்றது என்பதையும் படிவாக்கலாம். இதே போலவே பூ, சூ என்பவற்றில் இறுதியில் சுழி போட வேண்டுமா இல்லையா என்பதிலும் விவாதமுள்ளது. --சஞ்சீவி சிவகுமார் (பேச்சு) 10:54, 24 ஏப்ரல் 2012 (UTC)  
எழுத்துகளில் எவ்வாறு விசிறி போட வேண்டுமென ஒரு நூலில் வாசித்தேன். எந்த நூலிலென நினைவுக்கு வரவில்லை. --மதனாகரன் (பேச்சு) 11:02, 24 ஏப்ரல் 2012 (UTC)  
:: எனக்கு இது பற்றிய விளக்கம் மட்டுப்படுத்தப்பட்டதே. இடது பக்கத்தில் இருந்து விசிறி என்றதைத் சற்று தெளிவுபடுத்த வேண்டுகிறேன். மேல் கோட்டின் இடது பக்க தொடக்கப் புள்ளியில் இருந்தா?--Natkeeran (பேச்சு) 13:02, 24 ஏப்ரல் 2012 (UTC)  
அவ்வாறும் வைப்பதுண்டு. பெரும்பாலும் மேலேயுள்ள படத்திலுள்ளது போன்றே வைப்பதுண்டு. --மதனாகரன் (பேச்சு) 07:36, 25 ஏப்ரல் 2012 (UTC)
:::மதன், மிக நுணுக்கமாகப் பார்க்கின்றீர்கள், பாராட்டுகள். சரி என்று நீங்கள் நினைப்பதை மாற்ற வேண்டும் என்று முனைவதையும் பாராட்டுகின்றேன். ஆனால் நீங்கள் கூறும் "*தவறான எழுத்துருவில் எழுதப்பட்டுள்ளன. கி, சி, தி ஆகிய எழுத்துக்களுக்கு விசிறியானது முன்னிருந்தே தொடங்க வேண்டும். அதுவே சரியான வழக்கு*." என்று நீங்கள் கூறுவதற்கு என்ன அடிக்கோள்/அடிச்சான்று என்று விளங்கவில்லை. விசிறியானது புள்ளி நீக்கிய மெய்யெழுத்தோடு ஒட்டி, பெரும்பாலும் மேல் கிடைக்கோட்டுடன் ஒட்டி எழுதுவது வழக்கம். துல்லியமாய் இப்படித்தான் இருக்க வேண்டும் என்ற விதிமுறைகளோ, அல்லது தொடர்ந்த வரலாறோ இருப்பதாக அறியேன். நீங்கள் தந்த புதிய சின்னம் அழகாகவே இருப்பதாக நான் கருதுகின்றேன், ஆனால் கட்டாயம் மாற்ற வேண்டுமா என்றால் தேவை இல்லை என்றே நினைக்கின்றேன். --செல்வா (பேச்சு) 14:17, 28 ஏப்ரல் 2012 (UTC)  
பழைய கால நூல்களையே ஆதாரமாகக் கூற முடியும். விசிறி இடும் முறை பற்றியும் ஏதோ ஒரு நூலில் படித்த நினைவு. எந்த நூல் என நினைவுக்கு வரவில்லை. --மதனாகரன் (பேச்சு) 09:29, 30 ஏப்ரல் 2012 (UTC)